《丹徒张孝女割臂疗亲》
清代·姚素榆

人间无卢扁，海上无仙方。温温药炉火，惨惨宵镫光。

斯时弱女泪，凝渍病母床。母呻何宛转，母体何羸尪。

儿身即母身，中夜摧肝肠。医言不可药，呼吁天苍苍。

并刀薄于纸，皓腕凝雪霜。至诚格金石，血涌如无疮。

漉漉一片肉，勉进阿母尝。母女本一气，无形补膏肓。

能令死者起，能令弱者强。孝哉张氏女，北固清风长。

作者简介：姚素榆，字蕙侬，常熟人。道光壬辰进士、御史福增女孙，同县光绪拔贡宗威继室。有《联珠集》。